3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์หรือบริการ

บริษัทฯ ประกอบกิจการอุตสาหกรรมผลิตและจำหน่ายปูนซีเมนต์และปูนซีเมนต์สำเร็จรูป (มอร์ตาร์)
ภายใต้ตราสินค้า “อินทรี” ดังนี้

ปูนอินทรี

  ----------------- -----------------------------------------------------
  ตราสินค้า           ประเภท

  อินทรีทอง           ปูนซีเมนต์สูตรพิเศษสำหรับงานฉาบและงานก่อโดยเฉพาะ

  อินทรีแดง           ปูนซีเมนต์ผสม สำหรับงานก่อ ฉาบ เท

  อินทรีเพชร          ปอร์ตแลนด์ ประเภท 1 สำหรับงานโครงสร้าง

  อินทรีดำ            ปอร์ตแลนด์ ประเภท 3 สำหรับงานโครงสร้างถอดแบบเร็ว

  อินทรีเขียว          ปอร์ตแลนด์ ปอซโซลาน สำหรับงานโครงสร้างคงทนพิเศษ

  อินทรีสมุทร          ปอร์ตแลนด์ ปอซโซลาน สำหรับงานโครงสร้างในทะเล

  อินทรีฟ้า            ปอร์ตแลนด์ ประเภท 5 สำหรับงานโครงสร้างทนซัลเฟตสูง

  อินทรีปูนเขียว        ปูนซีเมนต์ผสม สำหรับงานเอนกประสงค์
  ----------------- -----------------------------------------------------

สำหรับปูนซีเมนต์สำเร็จรูป ( มอร์ตาร์) นั้น เป็นผลิตภัณฑ์ใหม่ที่บริษัทวางจำหน่าย
เพื่อตอบสนองความต้องการของลูกค้าอย่างแท้จริง โดยแบ่งประเภทผลิตภัณฑ์ตามลักษณะการใช้งาน
ดังนี้

ปูนซีเมนต์สำเร็จรูป (มอร์ตาร์)

  ----------------------------- -----------------------------------------
  ตราสินค้า                       ประเภท

  อินทรีมอร์ตาร์แมกซ์ (สีแดง)         ปูนฉาบละเอียด

  อินทรีมอร์ตาร์แมกซ์ (สีน้ำเงิน)       ปูนก่อทั่วไป

  อินทรีมอร์ตาร์แมกซ์ (สีฟ้า)          ปูนฉาบอิฐมวลเบา

  อินทรีมอร์ตาร์แมกซ์ (สีเขียว)        ปูนฉาบทั่วไป

  อินทรีมอร์ตาร์แมกซ์ (สีม่วง)         ปูนก่ออิฐมวลเบา

  อินทรีมอร์ตาร์แมกซ์ (สีน้ำตาล)       ปูนเทปรับระดับพื้น

  อินทรีมอร์ตาร์แมกซ์ (สีทอง)         ปูนฉาบอิฐมวลเบาละเอียดพิเศษ

  อินทรีมอร์ตาร์แมกซ์ (สีเทา)         ปูนฉาบผิวคอนกรีต
  ----------------------------- -----------------------------------------

บริษัทฯ
จัดจำหน่ายทั้งในลักษณะปูนซีเมนต์ผงและปูนเม็ดตามความต้องการของตลาดภายในประเทศและต่างประเทศ
สำหรับการขายภายในประเทศ บริษัทฯ
ได้แต่งตั้งตัวแทนจำหน่ายเพื่อเป็นช่องทางในการกระจายสินค้า
และได้นำเทคโนโลยีการซื้อขายทางอิเล็กโทรนิค โดยนำระบบซื้อขายทางอินเตอร์เน็ต
“WebSALES” มาใช้ เพื่อเพิ่มความสะดวกสบายในการซื้อขายสินค้ากับบริษัทฯ นอกจากนี้ บริษัทฯ
ได้จัดโครงการ “อินทรีซุปเปอร์โปร” ซึ่งเป็นตัวแทนจำหน่ายของบริษัทฯ
ที่มีระบบการจัดการได้มาตรฐาน มีความทันสมัย และเพิ่มบริการการให้คำปรึกษา
หรือแก้ไขปัญหาให้กับลูกค้าอย่างมืออาชีพ รวมทั้ง เพิ่มรถปฎิบัติการทดสอบเคลื่อนที่ (Mobile Lab)
เพื่อให้ทีมสนับสนุนด้านเทคนิค ให้คำปรึกษาและช่วยเหลือลูกค้าด้านเทคนิคได้อย่างทั่วถึง

นอกจากนี้ บริษัทฯ และบริษัทย่อย
ยังผลิตและจำหน่ายสินค้าที่เกี่ยวเนื่องกับผลิตภัณฑ์ปูนซีเมนต์ในด้านต่าง ๆ เช่น

-   บริษัท นครหลวงคอนกรีต จำกัด

    ผลิตและจำหน่ายสินค้าประเภทคอนกรีตผสมเสร็จ ในชื่อตราสินค้าว่า “อินทรีคอนกรีต”
    สำหรับใช้ในงานโครงการก่อสร้างประเภทต่าง ๆ
    และจำหน่ายผลิตภัณฑ์ประเภทหินทรายสำหรับการก่อสร้าง ในชื่อตราสินค้า “อินทรีอะกรีเกต”
    รวมทั้งยังจัดให้มีศูนย์บริการลูกค้า
    และห้องปฏิบัติการควบคุมคุณภาพผลิตภัณฑ์ที่มีผู้เชี่ยวชาญในด้านคอนกรีต
    สามารถตอบคำถามและให้คำปรึกษารวมทัง้การให้บริการหลังการขาย
    มีการจัดส่งที่ตรงต่อเวลา และสามารถติดตามสถานะการจัดส่ง ด้วยระบบการติดตามสถานะรถ
    และระบบแผนที่ (Vehicle Status Control)

-   บริษัท คอนวูด จำกัด

    ผลิตและจำหน่ายวัสดุก่อสร้างทดแทนไม้คุณภาพดีเยี่ยม ในชื่อตราสินค้า ไม้ “คอนวูด”
    เป็นนวัตกรรมใหม่ของอุตสาหกรรมการผลิตวัสดุก่อสร้าง
    ที่เราสามารถนำมาใช้ทดแทนไม้ธรรมชาติของไทย ซึ่งได้นำเทคโนโลยีที่ทันสมัย
    และสีเขียวสะอาด (Green Technology) จากประเทศสวิสเซอร์แลนด์
    มาผสมผสานกันอย่างลงตัวกับปูนซีเมนต์ปอร์ตแลนด์ และเซลลูโลสไฟเบอร์
    โดยปราศจากส่วนผสมของทราย และแร่ใยหิน (Asbestos)
    ซึ่งจากการพิสูจน์ทางวิทยาศาสตร์การแพทย์
    แร่ใยหินเป็นสารพิษที่ก่อให้เกิดมลพิษในอากาศรอบตัว ซึ่งก่อให้เกิดโทษต่อสุขภาพ
    ในขณะที่ผลิตภัณฑ์คอนวูดไม่มีวัสดุที่ก่อให้เกิดมลพิษดังกล่าวเลยแม้แต่น้อย
    และด้วยเทคโนโลยีพิเศษสีเขียวของเรา ทำให้ผลิตภัณฑ์คอนวูดมีคุณสมบัติ ความสวยงาม
    และมีเนื้อวัสดุที่มีความยืดหยุ่นใกล้เคียงกับไม้ธรรมชาติมากที่สุด
    พร้อมทั้งยังให้ความแข็งแรงทนทานเปรียบดังคอนกรีต

-   อีโคสยาม – สายงานธุรกิจของบริษัทฯ

    ให้บริการด้านการจัดการวัสดุไม่ใช้แล้วแบบครบวงจรแก่ลูกค้าซึ่งเป็นบริษัทอุตสาหกรรมในประเทศไทย
    ในปี 2551 นี้อีโคสยามจะเปลี่ยนชื่อใหม่เป็น “จีโอไซเคิล”
    ซึ่งเป็นหนึ่งในแบรนด์ด้านการจัดการวัสดุไม่ใช้แล้วทั่วโลก

  3.2 การตลาดและภาวะการแข่งขัน

  ภาวะอุตสาหกรมมปูนซีเมนต์ปี 2550

  ในปี 2550 อุตสาหกรรมปูนซีเมนต์ประสบกับภาวะการณ์ที่ท้าทายหลายประการ
  จากภาวะเศรษฐกิจในประเทศชะลอตัว ซึ่งสืบเนื่องมาจากทั้งปัจจัยภายในและภายนอกประเทศ
  ดังนี้ การชะลอและเลื่อนกำหนดการลงทุนในโครงการขนาดใหญ่ของภาครัฐ
  ความเชื่อมั่นของนักลงทุนทั้งชาวไทยและชาวต่างประเทศ
  อันสืบเนื่องจากความผันผวนทางการเมือง และการปรับขึ้นราคาเชื้อเพลิงอย่างต่อเนื่อง
  ส่งผลให้กระทบต่อต้นทุนการผลิต

  ความต้องการปูนซีเมนต์ในประเทศลดลงอย่างต่อเนื่องจากปี 2549 ประมาณ 4-5%
  ในขณะเดียวกัน ต้นทุนการผลิตเพิ่มสูงขึ้น อย่างไรก็ตาม
  ในภาพรวมผู้ผลิตปูนซีเมนต์ทุกรายต่างพยายามปรับตัวในเชิงบริหารและการจัดการให้เหมาะสมกับสถานการณ์ที่เปลี่ยนไป

  การส่งออก

  เนื่องจากความต้องการของตลาดภายในประเทศที่ชะลอตัวตั้งแต่ปี 2549 ต่อเนื่องมาถึงปี 2550
  ทำให้ผู้ผลิตซีเมนต์ของประเทศไทยจำเป็นต้องเพิ่มการส่งออกไปยังตลาดต่างประเทศ
  เพื่อให้สายการผลิตสามารถเดินหน้าผลิตอย่างเต็มอัตรา อย่างไรก็ตาม
  อัตราค่าระวางเรือที่แตะระดับสูงที่สุดในประวัติศาสตร์
  ส่งผลให้ประเทศปลายทางเปลี่ยนเป็นประเทศในแถบภูมิภาคใกล้เคียงกันมากขึ้น เช่น เวียดนาม,
  บังคลาเทศ และกัมพูชา เป็นต้น คาดการณ์ว่าปริมาณการส่งออกของประเทศในปี 2550
  นี้น่าจะเพิ่มขึ้นถึงระดับ 18.2 ล้านตัน โดยประมาณ หรือ เพิ่มขึ้น 24% จากปีที่แล้ว

  จากผลกระทบจากต้นทุนการผลิตที่สูงขึ้นและการแข็งค่าของเงินบาท บริษัท ปูนซีเมนต์นครหลวง
  จำกัด (มหาชน) จึงตัดสินใจประกาศลดกำลังการผลิตปูนเม็ดชั่วคราวตั้งแต่ปี 2551 เป็นต้นไป
  ทำให้ปริมาณการส่งออกโดยรวมของประเทศประมาณการอยู่ที่ 14.5-15.0 ล้านตัน

  แนวโน้มอุตสาหกรรมปูนซีเมนต์ ปี 2551

  บริษัทคาดการณ์ว่าความต้องการภายปูนซีเมนต์ภายในประเทศจะทรงตัวหรือเพิ่มขึ้นเล็กน้อย
  โดยมีปัจจัยจากการลงทุนของภาครัฐในโครงการพัฒนาระบบการขนส่ง
  ส่วนการลงทุนของภาคเอกชนในธุรกิจอสังหาริมทรัพย์น่าจะยังคงทรงตัวในครึ่งปีแรก
  แต่คาดว่าการขยานการลงทุนในส่วนของคอนโดมิเนียมตามแนวเส้นทางรถไฟฟ้ายังคงเติบโตอย่างต่อเนื่อง
  อย่างไรก็ตาม หากภาครัฐสามารถเรียกความเชื่อมั่นของนักลงทุนกลับคืนมาได้
  ก็จะเป็นปัจจัยเชิงบวกในการกระตุ้นภาคอุตสาหกรรม

  หลังจากการขึ้นราคาปูนซีเมนต์ในเดือนพฤศจิกายน 2550
  บริษัทฯคาดว่าราคาปูนซีเมนต์จะปรับตัวสูงขึ้นอีก
  เนื่องจากต้นทุนค่าเชื้อเพลิงที่สูงขึ้นจะกระทบทั้งต้นทุนการผลิตและการขนส่ง

3.  การจัดหาผลิตภัณฑ์และบริการ

กำลังการผลิต

  บริษัทฯมีโรงงานผลิต 3 โรง มีเตาเผา 6 เตา มีสายการผลิต 6 สาย
  และมีกำลังการผลิตปูนซีเมนต์ชนิดเม็ด 12.3 ล้านตันต่อปี

วัตถุดิบและผู้จำหน่าย

  95% ของวัตถุดิบที่ใช้ในการผลิตปูนซีเมนต์นั้นบริษัทฯผลิตเอง
  บริษัทฯได้รับสัมปทานการทำเหมืองหินอุตสาหกรรม ได้แก่ หินปูน หินดินดาน และยิปซั่ม
  ซึ่งเป็นวัตถุดิบสำคัญ ส่วนอีกร้อยละ 5 บริษัทฯจัดซื้อจากแหล่งภายนอก
  ทั้งภายในประเทศและต่างประเทศ

  โดยในเดือนมกราคม 2550
  อินทรีอะกรีเกตได้เปิดดำเนินการเหมืองหินที่จังหวัดสุพรรณบุรีเพื่อผลิตหินคุณภาพสูงสำหรับการก่อสร้าง
  และในช่วงกลางปีได้ขยายกำลังการผลิตเป็น 1 ล้านตันต่อปี

  ในปี 2550 นั้น มีการพัฒนากระบวนการผลิตทรายที่บ่อทรายจังหวัดอยุธยา
  ส่งผลให้มีทรายชนิดพิเศษ (Ready-mix Sand) ที่ใช้งานเฉพาะสำหรับงานคอนกรีต
  ออกสู่ตลาดในช่วงกลางปี

  นอกจากนี้บ่อทรายที่จังหวัดชลบุรียังได้เริ่มดำเนินการผลิตทรายคุณภาพสูงในเดือนสิงหาคมอีกด้วย

ผลกระทบต่อสิ่งแวดล้อม

  ในการประกอบธุรกิจ บริษัทฯได้ตระหนักถึงความรับผิดชอบทางสังคม
  บริษัทฯเชื่อในการเจริญเติบโตอย่างยั่งยืน ซึ่งจะเกิดขึ้นไม่ได้ถ้าปราศจากความรับผิดชอบต่อสังคม
  บริษัทฯถือว่าการอนุรักษ์สิ่งแวดล้อมเป็นความรับผิดชอบต่อสังคมที่สำคัญที่สุดประการหนึ่ง
  บริษัทฯได้ทำกิจกรรมอนุรักษ์สิ่งแวดล้อมดังต่อไปนี้

-   ทำการประเมินผลกระทบสิ่งแวดล้อมเพื่อให้มั่นใจว่ากิจกรรมทางธุรกิจ เช่น การทำเหมือง
    จะไม่ส่งผลกระทบอันก่อผลเสียต่อสิ่งแวดล้อมจนเกินสมควร

-   ทำการปลูกป่าทดแทนอย่างต่อเนื่องในพื้นที่ที่ได้มีการทำเหมืองไปแล้ว
    ซึ่งการปลูกป่าทดแทนนี้เป็นส่วนหนึ่งของแผนการทำเหมืองรวมของบริษัทฯ

-   นำเอาของเสียต่างๆ เช่น กากอุตสาหกรรม กากเกษตรกรรม
    และวัสดุใช้แล้วมาเป็นเชื้อเพลิงสำหรับให้ความร้อนแก่เตาเผาแทนเชื้อเพลิงดั้งเดิมจำพวกถ่านหิน
    และลิกไนต์ และกากของเสียบางอย่างก็นำมาใช้เป็นวัตถุดิบทดแทนวัตถุดิบดั้งเดิม
    การนี้นอกจากเป็นการประหยัดต้นทุนการผลิตแล้ว
    ยังเป็นการอนุรักษ์และใช้ทรัพยากรธรรมชาติอย่างมีประสิทธิภาพสูงสุดและยั่งยืนด้วย

-   ให้ความสำคัญสูงสุดในความปลอดภัยของพนักงานและของชุมชนในพื้นที่ใกล้เคียงกับโรงงาน
    บริษัทฯใส่ใจในทุกขั้นตอนของการปฏิบัติงานไม่ว่าจะเป็นเรื่องความปลอดภัยภายในโรงงานและบุคลากรผู้ควบคุมเครื่องจักร
    ความปลอดภัยระหว่างการจัดการขนส่งทั้งภายในและภายนอกโรงงานไปจนถึงการขนถ่ายวัตถุดิบ
    และผลิตภัณฑ์สำเร็จรูป

-   กำหนดมาตรการควบคุมและจัดการของเสียและการป้องกันมลภาวะเป็นพิษ เช่น
    ปริมาณฝุ่นจากเตาเผาจะถูกควบคุมและกรองโดยอุปกรณ์ที่มีเทคโนโลยีอันทันสมัยและประสิทธิภาพสูง
    บริษัทฯมีระบบตรวจสอบ ติดตาม และ ควบคุมการฟุ้งกระจายของฝุ่นละอองตลอดเวลา
    เพื่อให้มั่นใจในการปกป้องและป้องกันสุขอนามัยของพนักงานและชุมชนในท้องถิ่นด้วย

  การรับรองคุณภาพต่างๆ
  ดังจะกล่าวต่อไปนี้เป็นเรื่องหมายรับรองความรับผิดชอบต่อสังคมของบริษัทฯ

-   ความสามารถของห้องปฏิบัติการ

  ISO/IEC 17025

-   ระบบการรับประกันคุณภาพ

 ISO 9001; version 2000

-   ระบบการจัดการสิ่งแวดล้อม

 ISO 14001

-   ระบบการจัดการอาชีวอนามัยและความปลอดภัย

 TIS/OHSAS 18001

  การได้รับการรับรองมาตรฐานระบบบริหารสิ่งแวดล้อมดังกล่าวเป็นสิ่งที่ยืนยันได้ว่า
  บริษัทฯได้ปฏิบัติตามกฎหมายสิ่งแวดล้อมที่เกี่ยวข้องทั้งหมดแล้ว

  3.4 งานที่ยังไม่ได้ส่งมอบให้เสร็จสิ้นก่อน

  - ไม่มี -